Временно Споразумение

за създаване на рамка за Споразумение за икономическо партньорство между държавите от Източна и Южна Африка, от една страна, и Европейската общност и нейните държави-членки, от друга страна

СЪЮЗЪТ НА КОМОРСКИТЕ ОСТРОВИ,

РЕПУБЛИКА МАДАГАСКАР,

РЕПУБЛИКА МАВРИЦИЙ,

РЕПУБЛИКА СЕЙШЕЛИ,

РЕПУБЛИКА ЗАМБИЯ,

РЕПУБЛИКА ЗИМБАБВЕ,

наричани по-долу "държавите от ИЮА",

от една страна, и

КРАЛСТВО БЕЛГИЯ,

РЕПУБЛИКА БЪЛГАРИЯ,

ЧЕШКАТА РЕПУБЛИКА,

КРАЛСТВО ДАНИЯ,

ФЕДЕРАЛНА РЕПУБЛИКА ГЕРМАНИЯ,

РЕПУБЛИКА ЕСТОНИЯ,

ИРЛАНДИЯ,

РЕПУБЛИКА ГЪРЦИЯ,

КРАЛСТВО ИСПАНИЯ,

ФРЕНСКАТА РЕПУБЛИКА,

ИТАЛИАНСКАТА РЕПУБЛИКА,

РЕПУБЛИКА КИПЪР,

РЕПУБЛИКА ЛАТВИЯ,

РЕПУБЛИКА ЛИТВА,

ВЕЛИКОТО ХЕРЦОГСТВО ЛЮКСЕМБУРГ,

РЕПУБЛИКА УНГАРИЯ,

МАЛТА,

КРАЛСТВО НИДЕРЛАНДИЯ,

РЕПУБЛИКА АВСТРИЯ,

РЕПУБЛИКА ПОЛША,

ПОРТУГАЛСКАТА РЕПУБЛИКА,

РУМЪНИЯ,

РЕПУБЛИКА СЛОВЕНИЯ,

СЛОВАШКАТА РЕПУБЛИКА,

РЕПУБЛИКА ФИНЛАНДИЯ,

КРАЛСТВО ШВЕЦИЯ,

ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,

и

ЕВРОПЕЙСКАТА ОБЩНОСТ,

наричани по-долу "страната по споразумението ЕО",

от друга страна,

заедно наричани по-долу "страните"

ПРЕАМБЮЛ

НИЕ, държавите от Африка, Карибите и Тихоокеанския басейн (АКТБ) от региона на Източна и Южна Африка (ИЮА), съставляващи групата държави от ИЮА и нейните отделни държави-членки, от една страна, и Европейската общност и нейните държави-членки, от друга страна,

КАТО ВЗЕХМЕ ПРЕДВИД Споразумението за партньорство между членовете на Групата страни от Африка, Карибите и Тихоокеанския басейн, от една страна, и ЕО и нейните държави-членки, от друга страна, подписано на 23 юни 2000 г. (наричано по-долу "Споразумението от Котону"), Договора за Общ пазар на Източна и Южна Африка (COMESA), подписан на 5 ноември 1993 г., Договора за Южноафриканската общност за развитие (SADC), подписан на 17 август 1992 г., и протокола за търговия към него, Договора за Източноафриканската общност за развитие (EAC), подписан на 30 ноември 1999 г., и учредителния акт на Африканския съюз, подписан и приет на 11 юли 2002 г.,

КАТО ВЗЕХМЕ ПРЕДВИД Договора за създаване на Европейската общност,

КАТО ВЗЕХМЕ ПРЕДВИД СЪЩО ТАКА решението от осмата среща на върха на държавните и правителствените ръководители от COMESA, проведена в Хартум, Судан на 17 март 2003 г., относно създаването на организация на ИЮА за целите на договарянето на Споразумение за икономическо партньорство ("СИП") с Европейския съюз (ЕС),

КАТО ИМАМЕ ПРЕДВИД, че държавите от ИЮА и ЕО и нейните държави-членки постигнаха съгласие, че тяхното търговско и икономическо сътрудничество ще има за цел насърчаването на плавното и постепенно интегриране на държавите от ИЮА в световната икономика, като се отдава дължимото внимание на техния политически избор, равнище на развитие и приоритети за развитие и така се насърчава тяхното устойчиво развитие и се допринася за премахването на бедността в държавите от ИЮА,

КАТО ПОТВЪРЖДАВАМЕ ОТНОВО ангажимента си за насърчаване и ускоряване на икономическото, културното и социалното развитие на държавите от ИЮА с цел да се допринесе за мира и сигурността и да се насърчи установяването на стабилна и демократична политическа среда, допринасяща за устойчиво национално и регионално развитие,

КАТО ПОТВЪРЖДАВАМЕ ОТНОВО, че СИП ще бъде съвместимо с целите и принципите на Споразумението от Котону, и по-специално с разпоредбите в част III, дял II от него,

КАТО ПОТВЪРЖДАВАМЕ ОТНОВО, че СИП ще служи като инструмент за развитие и ще насърчава устойчивия растеж, ще повишава капацитета на държавите от ИЮА по отношение на производството и предлагането, ще насърчава структурното преобразуване на икономиките им и тяхната диверсификация и конкурентоспособност и ще води до развитие на търговията, привличане на инвестиции и технологии и създаване на работни места в тези държави,

КАТО ПРИПОМНЯМЕ ангажиментите на международната общност по отношение на постигането на Целите на хилядолетието за развитие, съдържащи се в Декларацията на ООН от септември 2000 г.,

КАТО ПОТВЪРЖДАВАМЕ ОТНОВО, че постигането на напредък по програмата за развитие изисква действително международно сътрудничество и пълно прилагане на ангажиментите, поети на конференциите в Рио, Пекин, Копенхаген, Кайро и Монтерей, както и в програмите за действие в полза съответно на най-слаборазвитите държави (НСД), държавите без излаз на море (ДИМ) и малките островни развиващи се държави (МОРД),

КАТО ДЪРЖИМ СМЕТКА за правата и задълженията на членовете на Световната търговска организация (СТО), значението, което те придават на принципите и правилата, управляващи международната търговия, и необходимостта от прозрачна, предвидима, отворена и справедлива многостранна търговска система,

КАТО ПОТВЪРЖДАВАМЕ ОТНОВО необходимостта да бъде гарантирано отделянето на особено внимание на регионалната интеграция и предоставянето на специално и диференцирано третиране на всички държави от ИЮА, запазване на специалното третиране на НСД от ИЮА и надлежно отчитане на уязвимостта на държавите с малки икономики, тези без излаз на море, островните и крайбрежните държави, държавите, подложени на риск от суши, както и държавите от ИЮА, които са били въвлечени в наскоро приключили конфликти,

КАТО ОТЧИТАМЕ, че за повишаване на жизнения стандарт в държавите от ИЮА са необходими съществени инвестиции,

КАТО ПРИПОМНЯМЕ ангажиментите, поети от страните в рамките на СТО,

СЕ СПОРАЗУМЯХМЕ ЗА СЛЕДНОТО:

ГЛАВА I

ОБЩИ РАЗПОРЕДБИ

Член 1

Обхват на временното споразумение

С настоящото временно споразумение се създава рамка за споразумение за икономическо партньорство (СИП).

Член 2

Общи цели на СИП

Целите на споразумението за икономическо партньорство са:

а) допринасяне за намаляването и - като краен резултат - премахване на бедността посредством установяването на засилено и стратегическо партньорство за търговия и развитие в съответствие с целта за устойчиво развитие, с Целите на хилядолетието за развитие и Споразумението от Котону;

б) насърчаване на регионалната интеграция, икономическото сътрудничество и доброто управление в региона на ИЮА;

в) насърчаване на постепенната интеграция на региона на ИЮА в световната икономика, в съответствие с неговите политически избори и приоритети за развитие;

г) подпомагане на структурното преобразуване на икономиките на държавите от ИЮА и диверсифицирането им, включително и добавянето на допълнителна стойност;

д) подобряване на капацитета на региона на ИЮА в областта на търговската политика и въпросите, свързани с търговията;

е) създаване и въвеждане на ефикасна, предвидима и прозрачна регионална нормативна рамка за търговията и инвестициите в региона на ИЮА, а по този начин — оказване на благоприятно въздействие върху условията за нарастване на инвестициите и инициативите в частния сектор и увеличаване на капацитета по отношение на предлагането, конкурентоспособността и икономическия растеж; и

ж) укрепване на съществуващите връзки между страните на основата на солидарността и взаимния интерес. За тази цел, в съответствие със задълженията в рамките на СТО, споразумението подобрява търговските и икономическите отношения, оказва подкрепа за развитието на нова търговска динамика между страните по него посредством последователната и асиметрична либерализация на търговията между тях и засилва, разширява и задълбочава сътрудничеството във всички области от значение за търговията и инвестициите.

Член 3

Специфични цели на настоящото споразумение

1. В съответствие с членове 34 и 35 от Споразумението от Котону целите на настоящото споразумение са:

а) създаване на споразумение, съвместимо с член ХХIV от Общото споразумение за митата и търговията от 1994 г. (наричано по-долу "ГАТТ от 1994 г.");

б) установяване на рамката, обхвата и принципите за бъдещи преговори относно търговията със стоки, включително правилата за произход, инструментите за търговска защита, митническото сътрудничество и улесняването на търговията, санитарните и фитосанитарните мерки, техническите пречки пред търговията, както и относно селското стопанство, въз основа на вече представените предложения; и

в) установяване на рамката и обхвата на евентуални преговори по други въпроси, включително търговията с услуги, въпросите, свързани с търговията, както са посочени в Споразумението от Котону, както и всяка друга област от интерес за двете страни.

2. Страните се ангажират да приключат преговорите с оглед на сключването на цялостно СИП не по-късно от 31 декември 2008 г., включително в областите, изброени в параграф 1, букви б) и в) съгласно Съгласуваната пътна карта, приета от страните на 7 февруари 2004 г.

Член 4

Принципи

Принципите на настоящото споразумение, на чиято основа ще се проведат бъдещите преговори между страните с оглед постигане на цялостно СИП, са, както следва:

а) доразвиване на постиженията на Споразумението от Котону;

б) укрепване на регионалната интеграция в региона на ИЮА;

в) асиметричен подход при либерализацията на търговията и при прилагането на мерките, свързани с търговията, както и на инструментите за търговска защита;

г) специално и диференцирано третиране на НСД от ИЮА и отчитане на уязвимостта на малките държави без излаз на море и малките островни държави, включително по отношение на нивото и темпа на либерализация на търговията;

д) "променлива геометрия", позволяваща на държавите от ИЮА, които имат възможност, да предприемат либерализация при по-кратки срокове и графици;

е) включване на прилагане на разпоредбите относно сътрудничеството за развитие, така че НСД от ИЮА, за които е невъзможно да направят предложение за намаляване на митата, следва да могат да се ползват от всички аспекти на настоящото споразумение, и по-специално по отношение на икономическото сътрудничество и сътрудничеството за развитие по настоящото временно споразумение;

ж) допускане НСД от ИЮА, които все още не са представили предложения за намаляване на митата, да направят това след подписването на настоящото временно споразумение при същите или при гъвкави условия и да се ползват напълно от неговите разпоредби;

з) допускане държавите от ИЮА да запазят регионалните преференции помежду си и по отношение на други африкански държави и региони, без да имат задължението да ги предоставят и на ЕО.

ГЛАВА II

ТЪРГОВСКИ РЕЖИМ ЗА СТОКИ

ДЯЛ I

Общи разпоредби

Член 5

Цели

Целите на сътрудничеството в областта на търговията са:

а) предоставянето на условия за изцяло освободен от мита и квоти достъп до пазара на страната по споразумението ЕО за стоки с произход от държавите от ИЮА на основата на сигурност, дългосрочност и предвидимост;

б) насърчаването на търговията между страните и ускоряването на стимулирания от износ растеж, за да стане възможно интегрирането на държавите от ИЮА в световната икономика;

в) последователната и постепенна либерализация на пазара на стоки в ИЮА в съответствие с установените в настоящото споразумение правила; и

г) запазването и подобряването на условията за достъп до пазара, за да се гарантира, че положението на държавите от ИЮА се подобрява, а не се влошава.

Член 6

Приложно поле

1. Единствено подписалите споразумението държави от ИЮА, изброени в приложение II, поемат ангажименти съгласно настоящата глава.

2. Ангажиментите, поети от страната по споразумението ЕО съгласно настоящата глава, се прилагат единствено за стоки с произход от подписалите споразумението държави от ИЮА, включени в приложение II.

3. За целите на настоящата глава и за решения, приети съгласно настоящата глава, всяко посочване на подписалите споразумението държави от ИЮА или на стоки с произход от подписалите споразумението държави от ИЮА се отнася единствено за подписалите споразумението държави от ИЮА, които са изброени в приложение II.

4. Когато подписала споразумението държава от ИЮА, която не е включена в списъка по приложение II, желае да за нея да се прилага глава II, тя уведомява Комитета по СИП за намерението си. Комитетът по СИП е компетентен да изменя приложение II.

5. Комитетът по СИП може да вземе решение за всякакви преходни мерки или изменения, които може да са необходими, за да улеснят добавянето на такива подписали споразумението държави от ИЮА към приложение II.

ДЯЛ II

Свободно движение на стоки

Член 7

Мито

За целите на премахването на митата върху вноса понятието "мито" обхваща всеки налог или всякакъв вид такса, събирани върху или във връзка с вноса на стоки, включително всякаква форма на допълнителен данък или допълнителна такса във връзка с такъв внос, но не включва:

а) такси, равностойни на вътрешни данъци, налагани както върху вносни, така и върху местно произведени стоки, в съответствие с разпоредбите в член 18;

б) антидъмпингови или изравнителни мита, прилагани в съответствие с разпоредбите в член 19, както и защитни мерки, прилагани в съответствие с член 21; и

в) плащания или други такси, налагани в съответствие с разпоредбите в член 10.

Член 8

Класиране на стоките

Класирането на търгуваните стоки, попадащи в приложното поле на настоящото споразумение, е определеното в съответната тарифна номенклатура на всяка от страните в съответствие с Хармонизираната система за описание и кодиране на стоките ("ХС"). Подписалите споразумението държави от ИЮА ще използват номенклатурата от COMESA.

Член 9

Базово мито

За всеки продукт базовото мито, към което впоследствие трябва да се приложат последователните намаления, е определеното в графиците за премахване на митата на всяка от страните.

Член 10

Плащания и други такси

Плащанията и другите такси, посочени в член 7, буква в), са ограничени до размера на приблизителната стойност на извършените услуги и не представляват косвен начин за закрила на местните продукти, нито облагане на вноса за данъчни цели. Те се основават на специфични ставки. Не се въвеждат свързани с търговията плащания и такси за предоставяне на консулски услуги.

Член 11

Мита върху продуктите с произход от държавите от ИЮА

Продуктите с произход от държавите от ИЮА се внасят безмитно в страната по споразумението ЕО при условията, определени в приложение I.

Член 12

Мита върху продуктите с произход от страната по споразумението ЕО

1. Митата върху вноса на продукти с произход от страната по споразумението ЕО се намаляват или премахват в съответствие с графиците за премахване на митата в приложение II, което съдържа графиците за всяка подписала споразумението държава от ИЮА или група държави от ИЮА, подписали споразумението.

2. Страните могат да преразглеждат графиците за премахване на митата в приложение II с оглед на тяхното хармонизиране при отчитане на регионалните процеси на интеграция.

3. Всеки нов график за премахване на митата върху вноса на продукти с произход от страната по споразумението ЕО, който е представен след започването на процеса на ратифициране на настоящото споразумение, може да бъде включен в приложение II към настоящото споразумение с решение на Комитета по СИП.

Член 13

Правила за произход

За целите на настоящата глава понятието "с произход от" означава, че продуктът отговаря на правилата за произход, определени в протокол 1 към настоящото споразумение. За целите на цялостното СИП и в периода от влизането в сила на настоящото споразумение до влизането в сила на цялостното СИП, страните преразглеждат разпоредбите в посочения протокол с цел тяхното по-нататъшно опростяване. При това преразглеждане страните вземат предвид нуждите от развитие на държавите от ИЮА, развитието на технологиите, производствените процеси и всички други фактори, включително провеждащите се реформи по отношение на правилата за произход, които биха могли да наложат изменения на разпоредбите в посочения протокол. Всякакви подобни изменения се внасят с решение на Комитета по СИП.

Член 14

Запазване на статуквото

При спазване на разпоредбите в член 12 страните се договарят да не увеличават прилаганите от тях мита върху продукти, внесени от другата страна.

Член 15

Мита, данъци при износ

1. Освен когато в приложение III е предвидено друго, за периода на прилагане на настоящото споразумение страните не въвеждат по отношение на износа на стоките за другата страна или във връзка с него нови мита или данъци, надвишаващи тези, които се налагат върху подобни продукти, предназначени за продажба на вътрешния пазар.

2. Комитетът по СИП може да разгледа искане от всяка подписала споразумението държава от ИЮА за преразглеждане на стоките, включени в приложение III.

Член 16

По-благоприятно третиране вследствие на споразумения за свободна търговия

1. По отношение на областта, попадаща в обхвата на настоящата глава, страната по споразумението ЕО предоставя на подписалите споразумението държави от ИЮА всяко по-благоприятно третиране, приложимо вследствие на факта, че страната по споразумението ЕО става страна по споразумение за свободна търговия с трети страни след подписването на настоящото споразумение.

2. По отношение на областта, попадаща в обхвата на настоящата глава, подписалите споразумението държави от ИЮА предоставят на страната по споразумението ЕО всяко по-благоприятно третиране, приложимо вследствие на факта, че подписалите споразумението държави от ИЮА стават страна по споразумение за свободна търговия с основна търговска и икономическа сила след подписването на настоящото споразумение.

3. Разпоредбите в настоящата глава не се тълкуват така, че да създават за страните задължение да разширят реципрочно преференциалното третиране, приложимо поради факта, че на някоя от тях е страна по споразумение за свободна търговия с трети страни към датата на подписване на настоящото споразумение.

4. Разпоредбите в параграф 2 не се прилагат по отношение на търговски споразумения между подписали споразумението държави от ИЮА и други африкански държави и региони.

5. За целите на настоящия член "споразумение за свободна търговия" означава споразумение, което значително либерализира търговията и предвижда липсата или премахването на практически всякаква дискриминация между или сред страните чрез премахване на съществуващите дискриминационни мерки и/или забрана за въвеждане на нови такива или на по-силно дискриминационни мерки към момента на влизане в сила на посоченото споразумение или при спазване на разумна времева рамка.

6. За целите на настоящия член "основна търговска и икономическа сила" означава всяка развита държава, или всяка държава, чийто дял в световния износ на стоки възлиза на над 1 % през годината преди влизането в сила на споразумението за свободна търговия, посочено в параграф 2, или всяка група държави, действащи индивидуално, колективно или посредством споразумение за свободна търговия, чийто общ дял в световния износ на стоки възлиза на над 1,5 % през годината преди влизането в сила на споразумението за свободна търговия, посочено в параграф 2 [1].

ДЯЛ III

Нетарифни мерки

Член 17

Забрана за количествени ограничения

Освен ако в приложения I и II към настоящото споразумение не е предвидено друго, всички търговски забрани или ограничения по отношение на вноса, износа или продажбата за износ между страните, освен митата, данъците, възнагражденията и другите такси, предвидени в член 7, независимо дали се налагат на практика посредством квоти, лицензи за внос или износ или други мерки, се премахват при влизането в сила на настоящото споразумение. Не могат да се въвеждат нови мерки от такъв характер.

Член 18

Национално третиране по отношение на вътрешното облагане и съответната нормативна уредба

1. Внасяните продукти с произход от другата страна не могат да бъдат облагани пряко или косвено с никакви вътрешни данъци или други вътрешни такси, надвишаващи тези, които са пряко или косвено прилагани по отношение на подобни национални продукти. Освен това страните не налагат по никакъв друг начин вътрешни данъци или други вътрешни такси с цел предоставяне на защита на националното производство.

2. Внасяните продукти с произход от другата страна се ползват с третиране, не по-малко благоприятно от третирането, предоставяно на подобни национални продукти в рамките на всички законови и подзаконови нормативни актове и изисквания, които се прилагат по отношение на тяхната вътрешна продажба, предлагане за продажба, покупка, превоз, търговско разпространение или употреба. Разпоредбите в настоящия параграф не са пречка за прилагането на диференцирани вътрешни такси за превоз, които се основават изключително на стопанското управление на видовете транспорт, а не на националния произход на продукта.

3. Никоя страна не може да установява или да поддържа каквито и да било вътрешни количествени правила относно смесването, преработването или употребата на продукти в определени количества или пропорции, които пряко или косвено изискват определено количество или пропорция от даден продукт, предмет на нормативна уредба, да бъде доставяно от местни източници. Освен това никоя страна не може да прилага по друг начин вътрешни количествени правила с цел предоставяне на защита на националното производство.

4. Разпоредбите в настоящия член не са пречка за изплащането на субсидии изключително на национални производители, включително плащания на национални производители, произтичащи от постъпления от вътрешни данъци или такси, прилагани в съответствие с разпоредбите в настоящия член, и субсидиране, осъществено посредством закупуване на национални продукти от държавата.

5. Разпоредбите в настоящия член не се прилагат за законови и подзаконови нормативни актове, процедури или практики, свързани с обществените поръчки.

6. Комитетът по СИП може да реши да разреши на подписала споразумението държава от ИЮА да не спази разпоредбите в настоящия член, за да подпомогне установяването на национално производство и да защити определен новосъздаден промишлен отрасъл. В това отношение ще бъдат отчетени нуждите от развитие на подписалите споразумението държави от ИЮА, и особено специалните нужди и поводи за загриженост на НСД от ИЮА.

7. Прикрепен като приложение III е списък на временните дерогации. Тези дерогации се предоставят на заинтересованите подписали споразумението държави от ИЮА за периодите, определени в същото приложение.

ДЯЛ IV

Мерки за търговска защита

Член 19

Антидъмпингови и изравнителни мерки

1. При спазване на разпоредбите на настоящия член настоящото споразумение по никакъв начин не възпрепятства страната по споразумението ЕО или подписалите споразумението държави от ИЮА да приемат самостоятелно или колективно антидъмпингови или изравнителни мерки в съответствие с приложимите споразумения в рамките на СТО. За целите на настоящия член произходът се определя в съответствие с непреференциалните правила за произход на страните.

2. Преди налагането на окончателни антидъмпингови или изравнителни мита по отношение на продукти, внасяни от държавите от ИЮА, страната по споразумението ЕО разглежда възможността за прилагане на конструктивни корективни мерки в съответствие с предвиденото в приложимите споразумения в рамките на СТО.

3. В случаите, когато регионален орган е наложил антидъмпингови или изравнителни мерки от името на две или повече подписали споразумението държави от ИЮА, съществува само една инстанция за съдебен контрол, включително и на фазата на обжалване.

4. В случаите, когато могат да бъдат наложени антидъмпингови или изравнителни мерки както в регионален или подрегионален, така и в национален план, страните гарантират, че тези мерки не се прилагат едновременно по отношение на един и същи продукт от регионалните или подрегионалните органи, от една страна, и от националните органи, от друга.

5. Страната по споразумението ЕО уведомява подписалите споразумението държави износители от ИЮА за получаването на всяка надлежно подкрепена с доказателства жалба преди започването на разследване.

6. Разпоредбите на настоящия член се прилагат за всички разследвания, започнати след влизането в сила на настоящото споразумение.

7. Разпоредбите на настоящото споразумение относно механизма на уреждане на спорове не се прилагат по отношение на разпоредбите в настоящия член.

Член 20

Многостранни защитни мерки

1. При спазване на разпоредбите в настоящия член, никоя от разпоредбите в настоящото споразумение не възпрепятства подписалите споразумението държави от ИЮА и страната по споразумението ЕО да приемат мерки в съответствие с член XIX от ГАТТ от 1994 г., Споразумението за защитните мерки на СТО и член 5 от Споразумението за селското стопанство на СТО. За целите на настоящия член произходът се определя в съответствие с непреференциалните правила за произход на страните.

2. Независимо от разпоредбите в параграф 1, в светлината на общите цели за развитие на настоящото споразумение и малкия размер на икономиките на държавите от ИЮА, страната по споразумението ЕО изключва вноса от държавите от ИЮА от каквито и да било мерки, приети съгласно член XIX от ГАТТ от 1994 г., Споразумението за защитните мерки на СТО и член 5 от Споразумението за селското стопанство на СТО.

3. Разпоредбите в параграф 2 се прилагат за срок от пет години, считано от датата на влизане в сила на споразумението. Не по-късно от 120 дни преди края на този период Комитетът по СИП прави преглед на действието на тези разпоредби с оглед на нуждите от развитие на държавите от ИЮА, с цел да се определи дали е целесъобразно срокът на тяхното прилагане да бъде удължен.

4. Разпоредбите в настоящото споразумение относно механизма на уреждане на спорове не се прилагат по отношение на разпоредбите в параграф 1.

Член 21

Двустранни защитни мерки

1. След като е разгледала алтернативните варианти за решение, дадена страна може да приложи защитни мерки с ограничен срок, които могат да се отклоняват от разпоредбите в членове 11, 12 и 17, при условията и в съответствие с процедурите, определени в настоящия член.

2. Защитните мерки, посочени в параграф 1, могат да се налагат, когато продукт с произход от една от страните се внася на територията на другата страна в толкава големи количества и при такива условия, че причинява или заплашва да причини:

а) сериозна вреда на местните промишлени отрасли, произвеждащи подобни или пряко конкурентни продукти на територията на страната вносител; или

б) смущения в определен отрасъл на икономиката, особено когато тези смущения предизвикват значими социални проблеми или трудности, които биха могли да доведат до сериозно влошаване на икономическото състояние на страната вносител; или

в) смущения на пазарите на подобни или пряко конкурентни селскостопански продукти [2] или в механизмите, регулиращи тези пазари.

3. Посочените в настоящия член защитни мерки не излизат извън рамките на необходимото за коригиране или предотвратяване на сериозната вреда или смущенията, както са определени в параграф 2 и параграф 5, буква б). Тези защитни мерки, предприети от страната вносител, могат да се изразяват единствено в една или в комбинация от следните мерки:

а) спиране на по-нататъшното намаляване на митническата ставка при внос на съответния продукт, както е предвидено в настоящото споразумение;

б) увеличаване на митото за съответния продукт до ниво, което не надвишава митото, приложимо за другите членове на СТО; и

в) въвеждане на тарифни квоти за съответния продукт.

4. Без да се засягат разпоредбите в параграфи 1, 2 и 3, когато даден продукт с произход от една или няколко подписали споразумението държави или подгрупи от ИЮА се внася в толкова завишени количества и при такива условия, че този внос причинява или заплашва да причини някое от ситуациите, посочени в параграф 2, по отношение на един или повече от най-отдалечените региони на страната по споразумението ЕО, страната по споразумението ЕО може да приеме мерки за надзор или защитни мерки, ограничени до засегнатия(ите) регион(и), в съответствие с процедурите, определени в параграфи 6—9.

5. а) Без да се засягат разпоредбите в параграфи 1, 2 и 3, в случаите, когато даден продукт с произход от страната по споразумението ЕО се внася в толкова завишени количества и при такива условия, че този внос причинява или заплашва да причини някое от състоянията, посочени в параграф 2, по отношение на подписала споразумението държава от ИЮА, съответната подписала споразумението държава от ИЮА може да приеме мерки за надзор или защитни мерки, ограничени до нейната територия, в съответствие с процедурите, определени в параграфи 6—9.

б) Дадена подписала споразумението държава от ИЮА може да предприеме защитни мерки, когато в резултат от намаляването на митата продукт с произход от страната по споразумението ЕО се внася на нейната територия в такива завишени количества и при такива условия, че този внос причинява или застрашава да причини смущения за дадена нововъзникнал промишлен отрасъл, произвеждаща подобни или пряко конкурентни продукти. Тази разпоредба се прилага само за период от десет години за държави, които не се считат за НСД, и петнадесет години за НСД, считано от датата на влизане в сила на настоящото споразумение. Мерките трябва да се приемат в съответствие с процедурите, определени в параграфи 6—9.

6. а) Защитните мерки, посочени в настоящия член, се запазват само за срока, необходим за предотвратяване или отстраняване на сериозна вреда или смущения, както са определени в параграфи 2, 4 и 5.

б) Защитните мерки, посочени в настоящия член, се прилагат за период, не по-дълъг от две години. Когато обстоятелствата, изискващи налагането на защитни мерки, продължават да съществуват, срокът на действие на подобни мерки може да бъде продължен с допълнителен период от не повече от две години. Когато обаче подписалите споразумението държави от ИЮА или подписала споразумението държава от ИЮА прилагат защитна мярка или когато страната по споразумението ЕО прилага мярка, ограничена до територията на един или няколко нейни най-отдалечени региона, тази мярка може да бъде прилагана за период, не по-дълъг от четири години, а в случаите, когато обстоятелствата, изискващи налагането на защитни мерки, продължават да са налице, срокът на действието им може да бъде удължен с допълнителен период от четири години.

в) Защитните мерки, посочени в настоящия член, чийто срок на действие надхвърля една година, съдържат конкретни елементи, водещи до тяхното постепенно премахване най-късно до края на предвидения срок.

г) Никоя защитна мярка, посочена в настоящия член, не се прилага по отношение на вноса на продукт, който по-рано вече е бил предмет на такава мярка, за период от най-малко една година, считано от датата на изтичане на срока на действие на мярката.

7. За целите на прилагането на горните параграфи се прилагат следните разпоредби:

а) когато някоя страна прецени, че е налице едно от обстоятелствата, посочени в параграфи 2, 4 и 5, тя незабавно отнася въпроса за разглеждане до Комитета по СИП;

б) Комитетът по СИП може да отправя всякакви препоръки, необходими за отстраняване на възникналите обстоятелства. Ако Комитетът по СИП не отправи препоръки за отстраняване на възникналите обстоятелства или ако не бъде намерено удовлетворително решение в рамките на 30 дни, след като въпросът е бил отнесен до него, страната вносител може да приеме подходящи мерки за отстраняване на обстоятелствата, в съответствие с настоящия член;

в) преди да приеме някоя от мерките, предвидени в настоящия член, или възможно най-скоро, в случаите, в които се прилага параграф 8 от него, страната по споразумението ЕО или засегнатата подписала споразумението държава от ИЮА предоставя на Комитета по СИП цялата относима информация, необходима за обстоен преглед на случая, с оглед търсене на приемливо за засегнатите страни решение;

г) при избора на защитни мерки съгласно настоящия член, трябва да се дава предимство на тези, които най-малко затрудняват функционирането на настоящото споразумение;

д) всяка защитна мярка, предприета в съответствие с настоящия член, се съобщава незабавно на Комитета по СИП и е обект на периодични консултации в рамките на този орган, по-конкретно с оглед съставяне на график за нейното премахване веднага щом обстоятелствата позволят това.

8. В случай на изключителни обстоятелства, които налагат незабавно действие, засегнатата страна вносител, независимо дали става въпрос за страната по споразумението ЕО, държавите от ИЮА или подписала споразумението държава от ИЮА, в зависимост от случая, може да приеме мерките, предвидени в параграфи 3, 4 и/или 5 на временна основа, без да се придържа към изискванията в параграф 7. Такова действие може да бъде предприето за период с максимална продължителност 180 дни, когато мерките са предприети от страната по споразумението ЕО, и 200 дни — когато мерките са предприети от държавите от ИЮА или от подписала споразумението държава от ИЮА, или когато мерките, предприети от страната по споразумението ЕО, са ограничени до територията на един или повече от най-отдалечените ѝ региони. Срокът на действие на всяка такава временна мярка се отчита като част от първоначалния срок и всяко негово удължаване съгласно параграф 6. При предприемането на такива временни мерки се вземат предвид интересите на всички заинтересовани страни. Засегнатата страна вносител информира другата засегната страна и незабавно отнася въпроса за разглеждане до Комитета по СИП.

9. В случай че страна вносител подложи вноса на даден продукт на административна процедура, имаща за цел бързото предоставяне на информация относно тенденциите в търговските потоци, които могат да предизвикат проблемите, посочени в настоящия член, тя незабавно уведомява Комитета по СИП за това.

10. Не се допуска позоваване на Споразумението за СТО с цел да се попречи на страна да предприеме защитни мерки, съобразени с настоящия член.

ДЯЛ V

Административни разпоредби

Член 22

Специални разпоредби относно административното сътрудничество

1. Страните се съгласяват, че административното сътрудничество е от съществено значение за прилагането и контрола на преференциалното третиране, предоставено съгласно настоящата глава, и подчертават своята ангажираност в борбата с нередностите и измамите в областта на митниците и свързаните с тях области.

2. В случаите, в които страна е установила въз основа на обективна информация липса на административно сътрудничество и/или нередности или измами, засегнатата страна може временно да спре предоставянето на съответното преференциално третиране на въпросния(те) продукт(и) в съответствие с настоящия член.

3. За целите на настоящия член липса на административно сътрудничество се определя, inter alia, като:

а) системно неспазване на задълженията за проверка на произхода на въпросния(те) продукт(и);

б) системен отказ или необосновано забавяне на провеждането на последваща проверка на доказателството за произход и/или на съобщаването на резултатите от нея;

в) системен отказ или необосновано забавяне при получаване на разрешение за провеждане на мисии в рамките на административното сътрудничество с цел проверка на истинност на документите или точността на информацията, имаща отношение към предоставянето на въпросното преференциално третиране.

4. За целите на настоящия член нередност или измама може да се установи, inter alia, когато се стигне до рязко нарастване, без задоволително обяснение, на вноса на стоки, надвишаващо обичайното равнище на производство и капацитета за износ на другата страна, което е свързано с обективна информация относно нередности или измама.

5. Прилагането на спирането се подчинява на следните условия:

а) Страната, която е установила въз основа на обективна информация липса на административно сътрудничество и/или нередности или измама, уведомява без необосновано забавяне Комитета по СИП за своята констатация, както и за обективната информация по случая, и започва консултации в рамките на Комитета по СИП въз основа на цялата имаща отношение информация и обективните констатации с цел намиране на приемливо за двете страни решение.

б) Когато страните са започнали консултации в рамките на Комитета по СИП, както е посочено по-горе, и не са успели да постигнат съгласие по приемливо решение в тримесечен срок след уведомяването, засегнатата страна може временно да спре предоставянето преференциалното третиране по отношение на въпросния(те) продукт(и). Комитетът по СИП се уведомява без необосновано забавяне за всяко спиране.

в) Спирането съгласно настоящия член се ограничава до необходимото за защита на финансовите интереси на засегнатата страна. То не е за срок от повече от шест месеца, който може да бъде подновен. Комитетът по СИП се уведомява за решенията за спиране веднага след приемането им. Спирането подлежи на периодични консултации в рамките на Комитета по СИП, и по-специално с оглед на неговото прекратяване веднага щом престанат да съществуват условията за прилагането му.

6. Едновременно с уведомяването на Комитета по СИП съгласно параграф 5, буква a) от настоящия член, засегнатата страна публикува известие до вносителите в своя официален вестник. В известието до вносителите следва да се посочи, че въз основа на обективна информация по отношение на въпросния продукт е установена липса на административно сътрудничество и/или нередности или измама.

Член 23

Отстраняване на административни грешки

В случай на грешка от страна на компетентните органи при правилното управление на преференциалните системи при износ, и по-специално при прилагането на разпоредбите в протокол 1 относно определението на понятието "продукти с произход" и методите на административно сътрудничество, когато тази грешка води до последствия по отношение на вносните мита, страната, изправена пред такива последствия, може да поиска от Комитета по СИП да разгледа възможностите за приемане на всички подходящи мерки с оглед разрешаване на възникналия проблем.

Член 24

Митническо остойностяване

1. Член VII от ГАТТ от 1994 г. и Споразумението относно прилагането на член VII от ГАТТ от 1994 г. уреждат правилата за митническо остойностяване, прилагани по отношение на търговския обмен между страните.

2. Страните си сътрудничат с оглед постигането на общ подход към въпросите, свързани с митническото остойностяване.

ГЛАВА III

РИБАРСТВО

ДЯЛ I

Общи разпоредби

Член 25

1. Страните отчитат факта, че риболовът представлява основен икономически ресурс за региона на ИЮА, допринася съществено за икономиките на подписалите споразумението държави от ИЮА и има голям потенциал за бъдещо регионално икономическо развитие и намаляване на бедността. Той представлява също важен източник на храна и чуждестранна валута.

2. Освен това страните признават, че рибните ресурси са също така от значителен интерес както за страната по споразумението ЕО, така и за подписалите споразумението държави от ИЮА, и се договарят да си сътрудничат за устойчиво развитие и управление на сектора на рибарството във взаимен интерес, като вземат предвид въздействието в икономически, екологичен и социален аспект.

3. Страните се съгласяват, че подходящата стратегия за насърчаване на икономическия растеж в сектора на рибарството и за увеличаване на неговия принос към икономиката на ИЮА, като същевременно се взема предвид нейната устойчивост в дългосрочен план, преминава през увеличаването на дейностите с добавена стойност в рамките на сектора.

Член 26

Цели

Целите на сътрудничеството в областта на рибарството са:

а) насърчаване на устойчивото развитие и управлението на рибарството;

б) насърчаване и развиване на регионалната и международната търговия на основата на най-добрите практики;

в) създаване на благоприятна среда, включително инфраструктура и изграждане на капацитет, позволяваща на държавите от ИЮА да отговорят на строгите пазарни изисквания по отношение на промишления риболов и риболова в малък мащаб;

г) оказване на подкрепа за националните и регионалните политики, насочени към повишаване на производителността и конкурентоспособността на сектора на рибарството;

д) създаване на връзки с други икономически сектори.

Член 27

Обхват

Сътрудничеството в търговията и развитието в областта на рибарството обхваща морския риболов, сладководния риболов и аквакултурите.

Член 28

Принципи

1. Принципите на сътрудничеството в областта на рибарството включват:

а) оказване на подкрепа за развитие и засилване на регионалната интеграция;

б) запазване на постиженията на Споразумението от Котону;

в) предоставяне на специално и диференцирано третиране;

г) необходимост да се взема предвид най-добрата налична научна информация при оценката и управлението на ресурсите;

д) действаща система за мониторинг на въздействието в страните в екологичен, икономически и социален аспект;

е) съответствие със съществуващите национални закони и съответните международни инструменти, включително Конвенцията на Организацията на обединените нации по морско право (UNCLOS), регионалните и подрегионалните споразумения; и

ж) запазване и предоставяне на приоритет на специалните нужди на занаятчийския риболов/риболова с цел прехрана.

2. Тези ръководни принципи следва да допринасят за устойчивото и отговорно развитие на живите морски и континентални ресурси и на аквакултурите, както и за оптимизирането на ползите от този сектор за настоящите и бъдещите поколения посредством нарастващи инвестиции, изграждане на капацитет и подобряване на достъпа до пазара.

Член 29

Преференциален достъп

Страните си сътрудничат, за да гарантират, че ще бъде предоставяна подкрепа от финансово и друго естество за повишаване на конкурентоспособността и производствения капацитет на преработвателните заводи, диверсификацията на рибната промишленост и подобряването на пристанищните съоръжения.

ДЯЛ II

Морски риболов

Член 30

Приложно поле

В приложното поле на настоящия дял влизат използването, опазването и управлението на морските рибни ресурси с цел увеличаване на ползите от рибарството за региона на ИЮА чрез изграждане на капацитет по отношение на инвестициите и подобрен достъп до пазара.

Член 31

Цели

Целите на сътрудничеството са:

а) укрепване на сътрудничеството с цел гарантиране на устойчива експлоатация и управление на рибните ресурси, представляващо стабилна основа за регионална интеграция, като се имат предвид трансгранично преминаващите и мигриращите видове, общи за островните и крайбрежните държави, и като се има предвид неспособността на дадена отделна държава от ИЮА да гарантира устойчивостта на ресурсите;

б) гарантиране на по-справедливо разпределение на ползите, извличани от сектора на рибарството;

в) осигуряване на ефикасност при мониторинга, контрола и наблюдението, необходими за борба с незаконния, недеклариран и нерегулиран риболов; и

г) насърчаване на ефикасната експлоатация, опазване и управление на живите морски ресурси в изключителната икономическа зона и водите, попадащи под юрисдикцията на държавите от ИЮА въз основа на международните правни актове, включително Конвенцията на ООН по морско право, с цел взаимна социална и икономическа полза за държавите от ИЮА и за страната по споразумението ЕО.

Член 32

Области на сътрудничество

1. За да се постигнат целите на сътрудничеството в сектора на морския риболов в съответствие с описаните принципи, сътрудничеството ще включва въпроси, свързани с управлението на рибарството и опазването на запасите, управлението на плавателните съдове и договорености относно периода след улова, а също така финансови и търговски мерки, както и развитие на рибарството, продуктите от риболов и морските аквакултури.

2. Страната по споразумението ЕО ще допринася за мобилизирането на ресурсите за осъществяване на сътрудничеството в установените области на национално и регионално равнище, което ще включва и подкрепа за изграждане на регионален капацитет. Освен това страната по споразумението ЕО дава своя принос по отношение на мерките, описани в раздела относно финансовите и търговските мерки, както и за развитието на специфичната за риболова и за морските аквакултури инфраструктура.

а) Въпроси, свързани с управлението на риболова и опазването на запасите

1. Принципът на предпазливост се прилага при определяне на равнищата на устойчив улов, риболовния капацитет и други управленски стратегии за избягване или отстраняване на нежелани резултати, като свръхкапацитет и прекомерен риболов, както и на нежелано въздействие върху екосистемите и занаятчийския риболов.

2. Всяка държава от ИЮА може да предприеме подходящи мерки, включително сезонни ограничения или ограничения по отношение на използваните съоръжения, за да защити допълнително своите териториални води и да гарантира устойчивостта на занаятчийския и крайбрежния риболов.

3. Страните ще насърчават членството на всички засегнати държави в Комисията за риба тон в Индийския океан (IOTC) и другите имащи отношение организации в областта на рибарството. Тези държави, заедно със страната по споразумението ЕО, следва да координират действията си, за да осигурят управлението и опазването на всички рибни видове, включително на запасите от риба тон и подобни на риба тон видове, и да улеснят съответните научни изследвания.

4. При липса на достатъчно научни доказателства, позволяващи на компетентния национален управляващ орган да определи ограниченията и целевите равнища за устойчив улов в дадена изключителна икономическа зона в ИЮА, двете страни подкрепят такива научни анализи, като се консултират с компетентния национален орган и си сътрудничат с IOTC, и, когато е приложимо, с други регионални организации в областта на рибарството.

5. Страните се договарят да предприемат подходящи мерки, ако вследствие на повишени усилия равнищата на улов надхвърлят целевото равнище за устойчив улов, определено от компетентния национален орган.

6. С цел опазване и управление на трансгранично преминаващите и далекомигриращите рибни запаси страната по споразумението ЕО и държавите от ИЮА гарантират съответствието на плавателните съдове, плаващи под тяхно знаме, с приложимите национални, регионални и подрегионални мерки за управление на рибарството и свързаните национални законови и подзаконови нормативни актове.

б) Управление на плавателните съдове и договорености за периода след улова

1. Ще бъдат съблюдавани договореностите за управлението на плавателните съдове и за периода след улова, произтичащи от решения на IOTC и всяка друга имаща отношение регионална организация в областта на рибарството. Държавите от ИЮА и страната по споразумението ЕО определят минимални условия по отношение на наблюдението, контрола и надзора на риболовните кораби на страната по споразумението ЕО, действащи във водите на държавите от ИЮА, като тези условия включват следното:

i) ще бъде създадена система за наблюдение на плавателните съдове (VMS) за всички държави от ИЮА и всички държави от ИЮА ще използват съвместима VMS. Държавите от ИЮА, които не разполагат с VMS, ще бъдат подпомогнати от страната по споразумението ЕО в създаването на съвместима такава;

ii) освен задължителната съвместима система VMS, всички държави от ИЮА, съвместно със страната по споразумението ЕО, ще разработят и други механизми, чрез които да осигурят ефикасен мониторинг, контрол и наблюдение, а страната по споразумението ЕО ще окаже подкрепа на държавите от ИЮА при въвеждането на одобрена такава система и ще подпомага нейното прилагане;

iii) страните имат право да изпращат наблюдатели както в национални, така и в международни води, при ясно определени процедури относно тяхното разполагане. Възнагражденията на наблюдателите се изплащат от националните правителства, но всички разходи, свързани с пребиваването на борда, са за сметка на корабособственика. Страната по споразумението ЕО ще участва в разходите по обучение на наблюдателите;

iv) в региона ще бъдат разработени и използвани общи системи за докладване на риболовните дейности, като бъдат определени минимални изисквания за докладване;

v) всички плавателни съдове, които разтоварват своя улов или го претоварват на друг плавателен съд в държава от ИЮА, осъществяват това в пристанищата или зоните на външните пристанища. Не се разрешава трансбордиране на друг плавателен съд в морето, освен при специални условия, определени от съответните регионални организации за управление на рибарството (РОУР). Двете страни си сътрудничат за модернизиране на пристанищната инфраструктура на държавите от ИЮА за разтоварване и трансбордиране, включително капацитета за развитие по отношение на рибните продукти;

vi) всички плавателни съдове се стремят да използват съоръженията на държавите от ИЮА и да прибягват до местни доставки;

vii) докладването на случаи на изхвърляне в морето е задължително. На избягването на изхвърляне в морето следва да се отдава приоритетно значение чрез използването на селективни методи за риболов в съответствие с принципите на IOTC и на съответните регионални организации в областта на рибарството. В рамките на възможното приловът се изнася на брега.

2. Страните се договарят да си сътрудничат в разработването и въвеждането на национални/регионални програми, предназначени за обучение на граждани на държави от ИЮА с цел улесняване на ефикасното им участие в рибната промишленост. Наемането на граждани на държави от ИЮА се насърчава, когато страната по споразумението ЕО договори двустранно споразумение в областта на рибарството. Декларацията на Международната организация на труда (МОТ) за основните принципи и права при работа се прилагат по право за моряците, наети на плавателни съдове от Общността.

3. Двете страни предприемат координирани усилия за подобряване на средствата за предотвратяване, възпиране и премахване на незаконния, недекларирания и нерегулирания риболов и за тази цел предприемат подходящи мерки. Срещу риболовните кораби, използвани за незаконен, недеклариран и нерегулиран риболов, следва да бъде образувано съответно производство и да не им се позволява отново да осъществяват риболов във водите на държавите от ИЮА, освен с предварително разрешение, дадено както от държавата на знамето, така и от засегнатите държави от ИЮА, както и, ако е приложимо, от съответната РОУР.

в) Финансови и търговски мерки и въпроси, свързани с развитието

ДЯЛ III

Развитие на сладководния риболов и аквакултурите

Член 33

Приложно поле

В приложно поле на настоящия дял попада развитието на сладководния и крайбрежния риболов и на аквакултурите в региона на ИЮА по отношение на изграждането на капацитет, трансфера на технологии, санитарните и фитосанитарните стандарти, инвестициите и финансирането на инвестициите, опазването на околната среда, както и правните и регулаторните рамки.

Член 34

Цели

Целите на сътрудничеството в областта на развитието на сладководния риболов и аквакултурите ще бъдат насърчаване на устойчивата експлоатация на сладководните рибни ресурси, увеличаване на производството от аквакултури, отстраняване на ограниченията пред предлагането, подобряване на качеството на рибата и рибните продукти, за да могат те да отговорят на санитарните и фитосанитарните стандарти на пазара на ЕО, подобряване на достъпа до пазара на ЕО, разглеждане на пречките пред вътрешно регионалната търговия, привличане на приток на капитал и на инвестиции в сектора, изграждане на капацитет и увеличаване достъпа до финансова подкрепа за частните инвеститори за развитието на сладководния риболов и аквакултурите.

Член 35

Области на сътрудничество

1. Областите на сътрудничество включват принос на страната по споразумението ЕО към следното:

а) Изграждане на капацитет и развитие на експортния пазар чрез:

i) изграждане на капацитет в промишленото и занаятчийското производство, преработката и продуктовата диверсификация, който повишава конкурентоспособността на сладководния риболов и аквакултурите в региона. Това би могло да бъде постигнато например чрез създаване на центрове за научноизследователска и развойна дейност, в това число за развитие на аквакултури за рибовъдни стопанства с търговска цел;

ii) изграждане на капацитет за управление на търговските вериги за експортния пазар, включително въвеждане и управление на схемите за сертифициране за конкретни продуктови линии, както и прилагане на маркетингови дейности за реклама, създаване на добавена стойност и намаляване на загубите в периода след улова при продуктите от риболов;

iii) повишаване на капацитета в региона, например чрез подобряване възможностите на компетентните органи и търговските и рибарските сдружения, с цел участието им в търговията в областта на риболова със страната по споразумението ЕО и в програми за обучение, свързани с разработване на продукти и създаване на търговска марка.

б) Инфраструктура

i) развитие и подобряване на инфраструктурата, свързана със сладководния риболов и аквакултурите;

ii) улесняване на достъпа до финансиране, насочено към инфраструктурата, в това число към всички видове оборудване.

в) Технологии

i) принос за развитието на техническите възможности, включително за популяризирането на технологиите за създаване на добавена стойност, например чрез трансфер на технологии в областта на рибарството от страната по споразумението ЕО към държавите от ИЮА;

ii) повишаване на капацитета по отношение управлението на рибарството в региона, например чрез научноизследователска дейност и системи за събиране на данни, както и чрез принос към подходящи технологии за улавяне и управление в периода след улова.

г) Правни и регулаторни аспекти

i) подкрепа при разработването на норми в областта на сладководния риболов и аквакултурите, както и на системи за наблюдение, контрол и надзор;

ii) подкрепа за държавите от ИЮА в разработването на подходящи правни и регулаторни инструменти относно правата на интелектуална собственост и в изграждането на капацитет за тяхното прилагане в международната търговия;

iii) екомаркировка и защита на интелектуалната собственост.

д) Инвестиции и финансиране

i) насърчаване на съвместни предприятия и други форми на смесено инвестиране между заинтересованите страни в държавите от ИЮА и страната по споразумението ЕО, като например за определяне на начини за идентифициране на инвеститори за операции в рамките на съвместни предприятия в областта на сладководния риболов и аквакултурите;

ii) принос за предоставяне на достъп до кредитни инструменти за развитието на предприятия от малък до среден мащаб, както и на сладководен риболов в промишлен мащаб.

е) Социално-икономически мерки и мерки за намаляване на бедността

i) принос за насърчаването на лицата, занимаващи се рибарство, преработка и търговия с риба в малък и среден мащаб, чрез изграждане на капацитета на държавите от ИЮА за участие в търговията със страната по споразумението ЕО;

ii) насърчаване на участието на маргиналните групи в рибната промишленост, като се насърчава равнопоставеността между половете в рибарството чрез развиване на капацитета на жените, занимаващи се с рибарство, както и на други групи в неравностойно положение с потенциал да са ангажират в областта на рибарството, за устойчиво социално-икономическо развитие.

2. Двете страни дават своя принос към мерките, целящи да гарантират, че търговията с риба и рибни продукти оказва подкрепа за опазването на околната среда и защитата срещу изчерпване на запасите, както и за поддържането на биоразнообразието и предпазливото въвеждане на екзотични видове за целите на аквакултурите (въвеждането се осъществява единствено в управлявани/затворени пространства след консултации с всички заинтересовани съседни държави).

ГЛАВА IV

ИКОНОМИЧЕСКО СЪТРУДНИЧЕСТВО И СЪТРУДНИЧЕСТВО ЗА РАЗВИТИЕ

ДЯЛ I

Общи разпоредби

Член 36

Общи разпоредби

1. Страните се договарят да обръщат внимание на нуждите за развитие на държавите от ИЮА, за да насърчават устойчивия растеж в региона на ИЮА, да повишават капацитета на съответните държави по отношение на производството и предлагането, да насърчават структурното преобразуване и конкурентоспособността на икономиките им, както и тяхната диверсификация и способност за добавяне на стойност, а също така да подкрепят регионалната интеграция.

2. Страните се ангажират да си сътрудничат с оглед на улесняване на прилагането на настоящото споразумение и оказване на подкрепа за регионалната интеграция и стратегиите за развитие. Страните се договарят, че сътрудничеството ще се основава на Стратегията за сътрудничество за развитие на ИЮА и съвместно договорения Модел за развитие. Моделът е приложен като приложение IV към настоящото споразумение. Стратегията за сътрудничество за развитие на ИЮА и Моделът за развитие ще бъдат преразглеждани редовно при спазване на разпоредбите в глава VI относно предотвратяването и уреждането на спорове, институционалните, общите и заключителните разпоредби. Това сътрудничество ще бъде оценявано по отношение на съвместно договорени показатели, които трябва да бъдат разработени, приети и приложени към настоящото споразумение. Сътрудничеството ще е под формата на финансова и нефинансова подкрепа за региона на ИЮА.

3. В това отношение финансирането, отнасящо се до сътрудничеството за развитие между региона на ИЮА и страната по споразумението ЕО за прилагането на настоящото споразумение, се осъществява в рамката на правилата и съответните процедури, предвидени в Споразумението от Котону, по-специално програмните процедури на Европейския фонд за развитие в последователните финансови рамки на ЕС през срока на действие на настоящото споразумение, както и в рамките на съответните инструменти, финансирани от общия бюджет на ЕС. В този контекст, отчитайки новите предизвикателства, произтичащи от засилената регионална интеграция и конкуренция на световните пазари, страните се договарят, че подкрепата за прилагането на СИП ще е един от приоритетите.

4. Двете страни си сътрудничат за мобилизиране на допълнителни средства освен тези от финансовата рамка на ЕС, като източник могат да бъдат държави-членки на ЕС или други дарители, по-специално за разширяване на ангажиментите за подпомагане на търговията, отнасящи се конкретно до изискванията за подкрепа и разходите за адаптиране по СИП. Предложените за финансиране програми/проекти ще бъдат изготвяни съвместно въз основа на подробен модел за развитие с включени разходи.

5. Следва да бъдат мобилизирани достатъчно средства по предвидима, навременна и устойчива схема, включително чрез безвъзмездни средства и концесионни заеми въз основа на модела за развитие. ЕО ще дава своя принос в тези усилия съгласно международните си ангажименти за увеличаване на официалната помощ за развитие. Страните се договарят да осъществяват мониторинг и да координират използването на тези средства.

6. В съответствие с Парижката декларация относно ефективността на помощите страните се договарят да използват и подкрепят по целесъобразност национално или регионално притежаваните механизми за доставяне, фондове или структури за насочване и координиране на средства за прилагане на СИП. В това отношение страните подкрепят създаването на Фонд за СИП за насочване на средствата по СИП. Страните се договарят също, че всички форми на предоставяне на помощи, отнасящи се до тяхното сътрудничество, ще се подчиняват на принципите в Парижката декларация относно ефективността на помощите.

7. Въпросите, свързани с търговията, които ще бъдат включени в цялостното СИП, ще бъдат предмет на сътрудничество за развитие в съответствие с настоящия член, при отчитане на Парижката декларация относно ефективността на помощите.

8. Страните се договарят, че ще е необходимо мониторингът на СИП, основаващ се на договорени показатели, да обхваща всички аспекти на СИП, включително постиженията на национално ниво и на нивото на регионалната интеграция и стратегиите за развитие, както и ефективността на институционалните договорености и постиженията им при достигането на целите за ефективност на помощите, включително гарантирането на предсказуемостта на средствата.

9. Без да засягат разпоредбите в член 95, параграф 4 от Споразумението от Котону, страните се договарят, че предвиденият в посоченото споразумение процес за преглед ще представлява възможност за страните да преразглеждат постиженията, пречките и предстоящите действия по отношение на техните стратегии за сътрудничество за развитие, както е предвидено в споразумението.

Член 37

Цели

1. Икономическото сътрудничество и сътрудничеството за развитие цели подобряването на конкурентоспособността на икономиките на държавите от ИЮА, изграждането на капацитет по отношение на предлагането и подпомагането на подписалите споразумението държави от ИЮА за безпрепятствено прилагане на СИП.

2. Икономическото сътрудничество и сътрудничеството за развитие имат за цел структурното преобразуване на икономиките на държавите от ИЮА, като създават силна, конкурентоспособна и диверсифицирана икономическа основа в държавите от ИЮА чрез увеличаване на капацитета на държавите от ИЮА по отношение на производството, разпространението, транспорта, маркетинга, развитието и търговията, както и за привличането на инвестиции, укрепването на инвестиционните политики и разпоредби на държавите от ИЮА и задълбочаването на регионалната интеграция.

Член 38

Обхват

1. Страните определят свързаните със СИП цели за развитие, които са специфични за региона на ИЮА и са необходими за успеха на регионалната интеграция в областите и секторите, изрично посочени в настоящия член.

2. Областите, които ще бъдат предмет на сътрудничеството, са следните:

а) регионално сътрудничество и интеграция за осигуряване на междурегионална координация във всички сектори;

б) търговска политика и разпоредби за подпомагане на държавите от ИЮА да участват по-ефективно в търговски преговори и да прилагат свързани с търговията международни конвенции, законодателство и регулаторни реформи, както и други;

в) развитие на търговията, което обхваща по-точно развитие на бизнеса и дейности, имащи за цел да подобрят системите за управление на информацията, партньорства, връзки, съвместни предприятия и обмяна на информация и опит, достъп до кредити и инвестиционно финансиране, насърчаване на търговията и развитие на пазара, институционална подкрепа, както и подкрепа за търговията с услуги, включително финансови услуги;

г) свързана с търговията инфраструктура, включително транспорт, енергетика и водоснабдяване;

д) изграждане на производствен капацитет в съответните сектори на икономиките на държавите от ИЮА;

е) научноизследователска и развойна дейност, иновации и трансфер на технологии;

ж) свързани с търговията разходи за адаптиране, които включват разходи за преструктуриране и социални разходи, произтичащи от намаляването на производството на предприятия в конкуриращи се с вноса сектори и загубата на финансови приходи поради намаляване на митата;

з) интеграция в различните политики на въпросите за равенството на половете;

и) разширяване на правомощията на местните общности, което включва социалното и културното развитие; и

й) включване на въпросите, свързани с околната среда, в сферите на търговията и развитието.

3. Сътрудничеството обхваща по-специално следните сектори:

а) развитие на частния сектор, по-специално промишленото развитие, микропредприятията, малките и средните предприятия (ММСП), минното дело и рудодобива, както и туризма;

б) развитие на инфраструктурата, и по-точно секторите на транспорта, енергетиката и информационните и комуникационните технологии (ИКТ);

в) природни ресурси и околна среда, включително водните ресурси и биоразнообразието;

г) селско стопанство;

д) рибарство;

е) услуги, включително туризма; и

ж) свързани с търговията въпроси, и по-точно инвестиции, конкуренция, права на интелектуалната собственост, стандарти, улесняване на търговията и статистика.

ДЯЛ II

Развитие на частния сектор

Член 39

Обхват и цели

1. Страните признават значението на сътрудничеството за развитието на частния сектор в региона на ИЮА като основен двигател за създаване на благосъстояние с оглед на установяването на подходяща благоприятна среда за инвестиции и растеж. Подкрепата и сътрудничеството от страна на Общността отчитат икономическата структура на държавите от ИЮА и техните приоритети за увеличаване на производствения капацитет и добавянето на стойност, както и добавянето на функции по производство, маркетинг, дистрибуция и превоз за подобряване на конкурентоспособността и капацитета по отношение на предлагането.

2. Обхватът на сътрудничеството за развитие на частния сектор ще включва, inter alia, инвестициите, промишленото развитие и увеличаването на конкурентоспособността, микропредприятията, развитието на малките и средните предприятия, минното дело и рудодобива, развитието на туризма, както и други производствени сектори, които са включени пряко или косвено в настоящото споразумение.

Член 40

Инвестиции

1. Страните признават значението на инвестициите. Целите в тази област са следните:

а) създаване на подходяща среда за устойчиво и справедливо икономическо развитие на ИЮА чрез инвестиции, включително преки чуждестранни инвестиции (на зелено или портфейлни инвестиции), трансфер на технологии, изграждане на капацитет и институционална подкрепа от страната по споразумението ЕО;

б) осигуряване на по-задълбочено сътрудничество с институции и посреднически организации, занимаващи се с насърчаване на инвестициите в страната по споразумението ЕО, включително Центъра за развитие на предприятията (CDE) и ИЮА чрез, inter alia, бизнес диалог, сътрудничество и партньорство;

в) подкрепа чрез подходящи инструменти за насърчаването и развитието на инвестициите в региона на ИЮА, включително установяване на рамка за финансиране и подпомагане с цел указване на подкрепа за програмите за икономическо развитие в ИЮА;

г) укрепване и изграждане на капацитета на частните институции за развитие, като агенции за насърчаване на инвестициите, търговски камари, асоциации и местни организации за развитие в отделни държави от ИЮА и региона като цяло, за да се подпомогне появата на един динамичен и жизнеспособен частен сектор; и

д) развитие на правна рамка за насърчаване на инвестициите от двете страни с оглед на насърчаването и защитата на инвестициите и действия за установяване на хармонизирани и опростени процедури и административни практики.

Области на сътрудничество

2. При спазване на разпоредбите в член 36, страните се договарят да си сътрудничат, включително и посредством улесняване на оказването на подкрепа, в следните области:

а) подкрепа за политиките и стратегиите за инвестиции за оказване на помощ при създаването и поддържането на предвидим и сигурен инвестиционен климат;

б) оказване на подкрепа за реформи и популяризиране на политиката, развитие на човешките ресурси, изграждане на институционален капацитет или други форми на институционална подкрепа за увеличаване на капацитета на частните финансови и нефинансови посредници, улесняване и насърчаване на инвестициите и дейности за увеличаване на конкурентоспособността;

в) насърчаване на партньорствата и съвместните предприятия в частния сектор между ЕО и ИЮА с цел насърчаване на инвестициите, финансиране на рисков капитал за инвестиции на зелено и трансфер на технологии;

г) оказване на подкрепа на усилията на държавите от ИЮА да привлекат финансиране, с отделяне на особено внимание частното финансиране на инфраструктурни инвестиции и на създаваща доходи инфраструктура от жизнена важност за частния сектор, включително малки и средни предприятия (МСП);

д) подкрепа за развитието на регулаторен капацитет;

е) подобряване на достъпа на предприятията от ИЮА до инструменти за финансиране на инвестициите в ЕС, като Европейската инвестиционна банка (ЕИБ);

ж) установяване на финансови инструменти, които са адаптирани към МСП от региона на ИЮА;

з) осигуряване на нарастваща наличност и използване на застраховането на риска като механизъм за намаляване на риска с цел засилване на инвестиционното доверие в държавите от ИЮА; и

и) предлагане на гаранции и подпомагане с гаранционни фондове, покриващи рисковете за отговарящи на определени условия инвестиции.

Член 41

Промишлено развитие и конкурентоспособност

1. Страните признават значението на сътрудничеството в областта на промишленото развитие и конкурентоспособността. Целите в тази област са следните:

а) улесняване на изграждането, развитието, преструктурирането и модернизирането на промишлеността на подписалите споразумението държави от ИЮА, едновременно с укрепване на нейната конкурентоспособност и самостоятелен устойчив и балансиран растеж, като се отчитат защитата на околната среда, устойчивото развитие и разширяване на възможностите в областта на икономиката; и

б) установяване на благоприятна среда за развитието на частните предприятия с цел стимулиране на растежа и диверсификацията на промишленото производство.

Области на сътрудничество

2. При спазване на разпоредбите в член 36, страните се договарят да си сътрудничат, включително посредством улесняване на оказването на подкрепа, в следните области:

а) насърчаване на развитието на дейности в областите на преработката, маркетинга, дистрибуцията и превоза на продукти;

б) трансфер на технологии, знания и научноизследователска и развойна дейност;

в) оказване на подкрепа на финансовите институции на държавите от ИЮА и за развитието на капиталовия пазар с цел подобряване на достъпа на частния сектор както до краткосрочен, така и до дългосрочен капитал;

г) изграждане на капацитет за публичния и частния сектор;

д) насърчаване на партньорства, връзки и съвместни предприятия между икономически оператори от ЕО и ИЮА; и

е) насърчаване и укрепване на иновациите, диверсификацията и развитието и качеството на продукти с добавена стойност.

Член 42

Микро-, малки и средни предприятия

1. Страните признават значението на сътрудничеството в областта на ММСП. Целите в тази област са следните:

а) насърчаване на създаването на благоприятна среда за развитие на ММСП и за привличане на инвестиции в тях; и

б) подпомагане на ММСП да се адаптират към либерализацията на търговията.

Области на сътрудничество

2. При спазване на разпоредбите в член 36, страните се договарят да си сътрудничат, включително посредством улесняване на оказването на подкрепа, в следните области:

а) изграждане на капацитет и институционална подкрепа;

б) развитие и трансфер на технологии, иновации, информационен обмен и мрежи и маркетинг;

в) разработване на бази от данни за ММСП;

г) достъп до финансиране;

д) насърчаване на партньорства, връзки и съвместни предприятия между икономически оператори от ЕО и ИЮА;

е) насърчаване на търговията и инвестициите;

ж) укрепване на веригите за създаване на стойност;

з) насърчаване на диверсификацията и добавянето на стойност.

Член 43

Минно дело и рудодобив

1. Страните признават значението на сътрудничеството в областта на развитието и управлението на сектора на минното дело и рудодобива. Целите в тази област са следните:

а) установяване на благоприятна среда за привличане на инвестиции в сектора;

б) насърчаване на използването на технологиите с добавяне на стойност и на екологичните технологии в миннодобивните процеси; и

в) осигуряване на участието на местните общности.

Области на сътрудничество

2. При спазване на разпоредбите в член 36, страните се договарят да си сътрудничат, включително посредством улесняване на оказването на подкрепа, в следните области:

а) изграждане на капацитет и оказване на институционална подкрепа за проучването, експлоатацията и маркетинга на руда;

б) обмен на информация;

в) насърчаване на партньорства, връзки и съвместни предприятия между икономически оператори от ЕО и ИЮА;

г) подобряване на стандартите в областта на здравеопазването и безопасността в миннодобивната промишленост;

д) трансфер на технологии, знания, иновации и научноизследователска и развойна дейност; и

е) полагане на усилия за решаване на проблема с уязвимостта поради зависимост от износа на руда.

Член 44

Развитие на туризма

1. Страните признават значението на сътрудничеството в областта на развитието на туризма. Целите в тази област са следните:

а) развитие и укрепване на конкурентоспособна туристически сектор, способстващ за икономическия растеж, увеличаването на правата на гражданите, заетостта и международния обмен;

б) укрепване на връзките между туризма и други сектори на икономиката; и

в) опазване, защита и популяризиране на природните, историческите и културните туристически забележителности, като се зачитат интегритета и интересите на местните общности, особено в селските райони.

Области на сътрудничество

2. При спазване на разпоредбите в член 36, страните се договарят да си сътрудничат, включително и посредством улесняване на оказването на подкрепа, в следните области:

а) установяване на стратегически съюзи, включващи публичните и частите интереси, както и тези на местните общности, за да се гарантира устойчивото развитие на туризма;

б) насърчаване на партньорствата, обмена на ноу-хау и съвместните действия в области като развитието на продукти, пазари и екотуризъм;

в) изграждане на капацитет по отношение на човешките ресурси, подобряване на стандартите за услуги и институционалните структури; и

г) регионално сътрудничество и насърчаване на туризма.

ДЯЛ III

Инфраструктура

Член 45

Обхват и цели

1. Страните признават значението на сътрудничеството в областта на развитието и управлението на инфраструктурата като средство за преодоляване на ограниченията по отношение на предлагането и укрепване на регионалната интеграция.

2. При оказването на подкрепа и сътрудничество от страна на Общността по отношение на развитието на инфраструктурата се отчитат областите на развитие с приоритетно значение, както са посочени в съответните национални и регионални програми за развитие на държавите от ИЮА.

3. Сътрудничеството по отношение на инфраструктурата ще обхваща развитието на материалната инфраструктура, а именно транспорта, енергетиката, информационните и комуникационните технологии.

Член 46

Транспорт

1. Страните признават значението на сътрудничеството в областта на развитието и управлението на транспорта. Целите в тази област са следните:

а) разработване, преструктуриране, възстановяване, усъвършенстване и модернизиране на транспортната система на региона на ИЮА по устойчив начин;

б) подобряване на придвижването на хора и пренасянето на стоки и предоставяне на по-добър достъп до пазари посредством сухоземен, въздушен, морски, речен и железопътен транспорт.

Области на сътрудничество

2. При спазване на разпоредбите в член 36, страните се договарят да си сътрудничат, включително посредством улесняване на оказването на подкрепа, в следните области:

а) подобряване на управлението на транспортните системи;

б) подобряване на състоянието и развитие на инфраструктурата на всички нива, включително развитието на инфраструктурни мрежи за комбиниран транспорт;

в) изграждане на капацитет по отношение на човешките ресурси, подобряване на стандартите за услуги и институционални структури;

г) развитие и трансфер на технологии, иновации, обмен на информация, мрежи и маркетинг;

д) насърчаване на партньорства, връзки и съвместни предприятия между икономически оператори от ЕО и ИЮА;

е) подобряване на безопасността и надеждността на транспортния сектор, включително управлението на опасни стоки и спешни действия при аварии; и

ж) оказване на подкрепа за разработването на регионални политики в областта на транспорта.

Член 47

Енергетика

1. Страните признават значението на сътрудничеството в сектора на енергетиката като средство за подобряване на конкурентоспособността на икономиките на държавите от ИЮА на регионално и регионално ниво. Целите в тази област са следните:

а) подобряване на достъпа на държавите от ИЮА до съвременни, ефективни, надеждни, разнородни, устойчиви и възобновяеми източници на чиста енергия на конкурентни цени;

б) увеличаване на капацитета по отношение на производството, разпределението и управлението на енергията на национално и регионално ниво; и

в) насърчаване на регионалното сътрудничество в областта на енергетиката.

Области на сътрудничество

2. При спазване на разпоредбите в член 36, страните се договарят да си сътрудничат, включително посредством улесняване на оказването на подкрепа, в следните области:

а) увеличаване на капацитета по отношение на производството и разпределението на енергия от съществуващи източници, и по-специално вода, нефт и биомаса;

б) разширяване и диверсифициране на комбинацията от енергоносители, за да включва други възможни източници на енергия, които са социално и екологично приемливи и намаляват зависимостта от нефт;

в) оказване на подкрепа за развитието на енергийната инфраструктура, включително в селските райони;

г) оказване на подкрепа за разработването на подходящи реформи в областта на регулирането и политиката в сектора на енергетиката, включително търговското реализиране и приватизация;

д) насърчаване на свързаността и сътрудничеството на регионално ниво при производството и разпределението на енергия;

е) изграждане на капацитет по отношение на човешките ресурси, подобряване на управлението, стандартите за услуги и институционалните структури;

ж) оказване на подкрепа за установяване на благоприятна среда за привличане на инвестиции в сектора;

з) разработване и трансфер на технологии, научноизследователска и развойна дейност, иновации, информационен обмен, разработване на бази данни и мрежи;

и) насърчаване на партньорства, връзки и съвместни предприятия между икономически оператори от ЕО и ИЮА.

Член 48

Информационни и комуникационни технологии (ИКТ)

1. Страните признават значението на сътрудничеството в областта на ИКТ като сектор в съвременното общество с ключово значение за подобряване на конкурентоспособността и насърчаване на иновациите, както и за безпроблемния преход към информационното общество. Целта в тази област е развитието на ИКТ сектора и увеличаване на приноса му към други социално-икономически сектори.

Области на сътрудничество

2. При спазване на разпоредбите в член 36, страните се договарят да си сътрудничат, включително посредством улесняване на оказването на подкрепа, в следните области:

а) увеличаване на свързаността на национално, регионално и глобално ниво;

б) разпространяване на нови информационни и комуникационни технологии;

в) оказване на подкрепа за разработването на правни и регулаторни рамки по отношение на ИКТ;

г) развитие, трансфер и приложения на технологии, научноизследователска и развойна дейност, иновации, информационен обмен и мрежи и маркетинг;

д) изграждане на капацитет по отношение на човешките ресурси, подобряване на стандартите за услуги и институционални структури;

е) насърчаване и улесняване на партньорства, връзки и съвместни предприятия между икономически оператори от ЕО и ИЮА;

ж) насърчаване и оказване на подкрепа за разработването на пазарни ниши за услуги, основаващи се на ИКТ.

ДЯЛ IV

Природни ресурси и околна среда

Член 49

Обхват и цели

1. Страните признават значението на сътрудничеството в областта на устойчивото управление на природните ресурси и околната среда. При сътрудничеството в тази област се отчитат разнородните и трансграничните нужди на държавите от ИЮА.

2. Сътрудничеството в областта на природните ресурси и околната среда ще обхваща природните богатства, включително водните ресурси, и околната среда, включително биоразнообразието, както и подобряване на връзките между търговията и околната среда. То ще обхваща също оказването на подкрепа за прилагането на международни споразумения, спогодби и договори в областта на околната среда.

Член 50

Водни ресурси

1. Страните признават значението на сътрудничеството в областта на развитието на водните ресурси (включително напояването, водната енергия и водоснабдяването) за подобряване на благосъстоянието на населението. Целите в тази област са следните:

а) устойчивото развитие и управление на водните ресурси в региона;

б) регионалното сътрудничество за устойчиво оползотворяване на трансграничните водни ресурси.

Области на сътрудничество

2. При спазване на разпоредбите в член 36, страните се договарят да си сътрудничат, включително посредством улесняване на оказването на подкрепа, в следните области:

а) развитие на инфраструктура от водни ресурси в региона;

б) разработването на правни и регулаторни рамки;

в) насърчаване на интегрираното управление на водните ресурси;

г) изграждане на капацитет по отношение на човешките ресурси, подобряване на стандартите за услуги, управлението на водните ресурси и институционалните структури;

д) насърчаване и улесняване на партньорства, връзки, регионални партньорства и съвместни предприятия за водни ресурси между икономически оператори от ЕО и ИЮА;

е) развитие, трансфер и приложения на технологии, научноизследователска и развойна дейност, иновации, информационен обмен и мрежи;

ж) контрол на замърсяването на водите, пречистване и опазване, третиране на отпадъчни води и канализация; и

з) насърчаване на устойчиви схеми за напояване.

Член 51

Околна среда

1. Страните признават значението на сътрудничеството в областта на защитата и устойчивото управление на околната среда и прилагането на свързани с търговията политики в областта на околната среда. Целите в тази област са следните:

а) защита, възстановяване и опазване на околната среда и биоразнообразието: флора, фауна и микробни генетични ресурси, включително техните екосистеми;

б) развитието на нови промишлени сектори в ИЮА, свързани с околната среда; и

в) намаляване на влошаването на качеството на околната среда, включително по отношение на чистия въздух и опустиняването.

Области на сътрудничество

2. При спазване на разпоредбите в член 36, страните се договарят да си сътрудничат, включително посредством улесняване на оказването на подкрепа, в следните области:

а) оказването на подкрепа за прилагането на международни споразумения, спогодби и договори в областта на околната среда;

б) укрепване и насърчаване на системите за устойчиво управление на околната среда;

в) устойчиво оползотворяване на биоразнообразието, ресурсите на горското стопанство и дивите природни ресурси;

г) укрепване на институционалните и правните рамки и капацитета за разработване, въвеждане, прилагане и налагане спазването на закони и подзаконови нормативни актове, стандарти и политики в областта на околната среда;

д) изграждане на капацитет по отношение на човешките ресурси и институционалните структури за спазване на изискванията относно околната среда и биоразнообразието;

е) насърчаване и улесняване на партньорства, връзки и съвместни предприятия между икономически оператори от ЕО и ИЮА;

ж) смекчаване на последиците от природни бедствия, предотвратяване на екологични катастрофи и загубата на биоразнообразие;

з) развитие и адаптиране, трансфер и приложения на технологии, научноизследователска и развойна дейност и иновации;

и) защита и управление на крайбрежните и морските ресурси, както и на местните и дивите местни биологични ресурси;

й) оказване на подкрепа за развитието на алтернативни дейности и средства за прехрана, които не вредят на околната среда;

к) оказване на подкрепа за производството и улесняване на търговията със стоки и услуги, за които екомаркировката е от значение;

л) обмяна на информация и създаване на мрежи за продукти и свързаните с тях изисквания по отношение на производствения процес, транспорта, маркетинга и маркировката;

м) оказване на подкрепа за развитие на инфраструктурни обекти за продукти, които не вредят на околната среда;

н) включване на местните общности в управлението на биоразнообразието, ресурсите на горското стопанство и дивите природни ресурси;

o) управление на отпадъците и изхвърляне на промишлени и токсични отпадъци; и

п) устойчиво управление на горите и подобни механизми.

Член 52

Финансови ангажименти

1. Страната по споразумението ЕО предоставя на ИЮА финансова подкрепа за подпомагане прилагането на програмите и проектите, които трябва да бъдат разработени в областите на сътрудничество, посочени в настоящото споразумение и съответните глави, както и съгласно подробния модел за развитие.

2. Страните се договарят да установят подходящи съвместни институционални договорености за ефективен мониторинг на прилагането на сътрудничеството в областта на развитието по настоящото споразумение. Тези споразумения включват създаването на Съвместен комитет за развитие.

3. Страните се договарят институционалните договорености да останат гъвкави, за да се приспособяват към променящите се национални и регионални нужди.

ГЛАВА V

ОБЛАСТИ НА БЪДЕЩИ ПРЕГОВОРИ

Член 53

Клауза за ново разглеждане (rendez-vous clause)

Като се основават на Споразумението от Котону и отчитат постигнатия напредък в преговорите за цялостно СИП, страните се договарят да продължат преговорите в съгласие с член 3 с оглед на постигането на пълно и цялостно СИП, обхващащо следните области:

а) митници и улесняване на търговията;

б) нерешени въпроси, свързани с търговията и достъпа до пазара, включително правилата за произход и други свързани въпроси, както и мерки за търговска защита, включително по отношение на най-отдалечените региони;

в) технически пречки пред търговията и санитарни и фитосанитарни мерки;

г) търговия с услуги;

д) въпроси, свързани с търговията, а именно:

i) политика в областта на конкуренцията;

ii) инвестиции и развитие на частния сектор;

iii) търговия, околна среда и устойчиво развитие;

iv) права на интелектуална собственост;

v) прозрачност на обществените поръчки;

е) селско стопанство;

ж) текущи и капиталови плащания;

з) въпроси, свързани с развитието;

и) сътрудничество и диалог за добро управление в областта на данъците и правораздаването;

й) подробен механизъм за уреждане на спорове, институционални договорености; и

к) всяка друга област, за която страните сметнат, че е необходимо, включително консултации съгласно член 12 от Споразумението от Котону.

ГЛАВА VI

ПРЕДОТВРАТЯВАНЕ И УРЕЖДАНЕ НА СПОРОВЕ, ИНСТИТУЦИОНАЛНИ, ОБЩИ И ЗАКЛЮЧИТЕЛНИ РАЗПОРЕДБИ

ДЯЛ I

Предотвратяване и уреждане на спорове

Член 54

Консултации

1. Страните полагат усилия за разрешаване на всеки един спор относно тълкуването и прилагането на настоящото споразумение, като започват добросъвестни консултации с цел постигане на решение при взаимно съгласие.

2. Страна, която желае да започне консултации, изпраща на другата страна писмено искане, в което се посочват спорната мярка и разпоредбите от настоящото споразумение, с които смята, че мярката не е съобразена.

3. Консултациите започват в рамките на 40 дни от датата на подаване на искането. Консултациите се считат за приключени след изтичане на 60 дни от датата на подаване на искането, освен ако двете страни не се договорят да ги продължат. Консултациите са поверителни.

4. Консултациите по неотложни въпроси, включително тези, които са свързани с малотрайни или сезонни стоки, се провеждат в рамките на 15 дни от датата на подаване на искането, и се считат за приключени след изтичане на 30 дни от датата на подаване на искането.

Член 55

Уреждане на спорове

1. В случай че с консултациите не бъде постигнато уреждане на спора в рамките на 60-те или съответно 30-те дни, посочени в член 54, всяка от страните може да поиска уреждане на спора чрез арбитраж. За тази цел всяка страна определя арбитър в рамките на тридесет дни от искането за арбитраж, като уведомява другата страна и Комитета по СИП. В искането за арбитраж се посочват спорната мярка и разпоредбите от споразумението, с които страната, отправила искането, смята, че мярката не е съобразена. Ако това не бъде направено, всяка страна може да поиска от генералния секретар на Постоянния арбитражен съд да определи втория арбитър.

2. На свой ред двамата арбитри определят трети арбитър в рамките на 30 дни. Ако това не бъде направено, всяка страна може да поиска от генералния секретар на Постоянния арбитражен съд да определи третия арбитър.

3. Освен ако арбитрите не решат друго, се прилага процедурата, определена в незадължителните правила за арбитраж на Постоянния арбитражен съд за международни организации и държави. Арбитрите вземат решение с мнозинство на гласовете в рамките на 90 дни, а при неотложни въпроси следва да се стремят да вземат решение в рамките на 60 дни.

4. Всяка страна по спора е задължена да осъществи мерките, които са необходими за изпълнение на решението на арбитрите.

5. Независимо от параграф 1, в случай на спор във връзка с финансовото сътрудничество за развитие се прилага процедурата, предвидена в член 98 от Споразумението от Котону, както е предвидено в посоченото споразумение.

ДЯЛ II

Общи изключения

Член 56

Клауза за общи изключения

При условие че се спазва изискването подобни мерки да не се прилагат по начин, който би представлявал средство за произволна или неоправдана дискриминация между страните, когато в тях преобладават подобни условия, или средство за прикрито ограничаване на международната търговия, никоя от разпоредбите в настоящото споразумение не се тълкува по начин, който възпрепятства приемането или прилагането от страната по споразумението ЕО, държавите от ИЮА или подписала споразумението държава от ИЮА на мерки, които:

а) са необходими за защита на обществения морал или за поддържане на обществения ред и обществената сигурност;

б) са необходими за защита на живота или здравето на хората, животните или растенията;

в) са необходими за осигуряване на съответствието със законови или подзаконови нормативни актове, които не са несъвместими с разпоредбите в настоящото споразумение, включително и такива, които се отнасят до:

i) предотвратяването на заблуждаващи и измамни практики или до справянето с последиците от неизпълнение на договори;

ii) защитата на личния живот на лицата във връзка с обработката и разпространението на лични данни и опазването на поверителността на личните досиета и сметки;

iii) безопасността;

iv) митническото правоприлагане; или

v) защитата на правата на интелектуална собственост;

г) се отнасят до вноса или износа на злато или сребро;

д) са необходими за опазването на национални богатства с художествена, историческа или археологическа стойност;

е) се отнасят до опазването на невъзобновяеми природни ресурси, ако подобни мерки се прилагат заедно с ограничения по отношение на местното производство или потребление на стоки, местното предлагане или потребление на услуги и по отношение на местните инвеститори;

ж) се отнасят до продукти от труд, полаган в места за лишаване от свобода; или

з) са от основно значение за придобиването или търговското разпространение на продукти, по отношение на които съществува недостиг като цяло или на местно равнище, при условие че такива мерки са в съответствие с принципа, че всички страни имат право да получат справедлив дял от международните доставки на такива продукти и че мерки, които не са в съответствие с останалите разпоредби на настоящото споразумение, се прекратяват веднага щом отпаднат условията, довели до тяхното въвеждане.

Член 57

Изключения в интерес на сигурността

1. Никоя от разпоредбите в настоящото споразумение не се тълкува така, че:

а) да се изисква от страната по споразумението ЕО или от подписала споразумението държава от ИЮА да предостави информация, разкриването на която е считано от нея като противоречащо на нейни основни интереси в областта на сигурността;

б) да възпрепятства страната по споразумението ЕО или подписала споразумението държава от ИЮА да предприеме каквото и да е действие, което тя смята за необходимо за защита на нейни основни интереси в областта на сигурността и което е:

i) свързано с делящи се материали или с материали за ядрен синтез, или с материали, от които те се получават;

ii) свързано с икономически дейности, предприети с пряката или косвена цел за извършване на доставки или снабдяване на военен обект;

iii) свързано с производството или търговията с оръжие, муниции и военни материали;

iv) свързано с обществени поръчки, които са абсолютно необходими за националната сигурност или за целите на националната отбрана; или

v) предприето по време на война или друга спешна ситуация в международните отношения;

в) да възпрепятства страната по споразумението ЕО или подписала споразумението държава от ИЮА да предприеме каквото и да е действие по изпълнение на поети от нея задължения по поддържане на международния мир и сигурност.

2. Страните се информират взаимно във възможно най-пълна степен за мерките, предприети съгласно параграф 1, букви б) и в), както и за тяхното прекратяване.

Член 58

Данъчна политика

1. Никоя от разпоредбите в настоящото споразумение или в което и да било споразумение, прието по силата на настоящото, не се тълкува така, че да възпрепятства страната по споразумението ЕО или подписала споразумението държава от ИЮА при прилагането на съответните разпоредби на данъчното им законодателство да правят разграничение между данъкоплатци, които не се намират в еднаква ситуация, особено по отношение на местожителството им/адреса им на управление или по отношение на мястото, в което е инвестиран капиталът им.

2. Никоя от разпоредбите в настоящото споразумение или в което и да било споразумение, прието по силата на настоящото, не се тълкува като възпрепятстваща приемането или прилагането на каквато и да било мярка, целяща да предотврати избягването на данъчно облагане или укриването на данъци, в съответствие с данъчните разпоредби на спогодбите за избягване на двойното данъчно облагане или с други данъчни споразумения или с местното данъчно законодателство.

3. Никоя от разпоредбите в настоящото споразумение не засяга правата и задълженията на страната по споразумението ЕО или на подписала споразумението държава от ИЮА, предвидени в която и да било данъчна спогодба. В случай на несъответствие между настоящото споразумение и такава спогодба, последната има приоритет по отношение на несъответствието.

ДЯЛ III

Институционални, общи и заключителни разпоредби

Член 59

Връзка между настоящото споразумение и цялостното СИП

В случай на несъответствие между цялостното СИП и настоящото временно споразумение, цялостното СИП има приоритет по отношение на несъответствието.

Член 60

Най-отдалечени региони на Европейската общност

1. Като се има предвид географската близост на най-отдалечените региони на Европейската общност с държавите от ИЮА и с цел заздравяване на икономическите и социалните връзки между тези региони и държавите от ИЮА, страните полагат усилия за улесняване на сътрудничеството във всички области, обхванати от настоящото споразумение, както и за използване като основа и подобряване на съществуващата търговия със стоки и услуги, насърчаване на инвестициите и способстване за транспортните и комуникационните връзки между най-отдалечените региони и държавите от ИЮА.

2. Постигането на посочените в параграф 1 цели се осъществява, когато е възможно, и чрез насърчаване на съвместното участие на държавите от ИЮА и най-отдалечените региони в рамкови и специфични програми на ЕО в обхванатите от настоящото споразумение области.

3. Страната по споразумението ЕО се стреми да осигурява координацията между различните финансови инструменти на политиките на ЕО за сближаване и развитие с цел насърчаване на сътрудничеството между държавите от ИЮА и най-отдалечените региони на Европейската общност в обхванатите от настоящото споразумение области.

4. Никоя от разпоредбите в настоящото споразумение не възпрепятства страната по споразумението ЕО да прилага съществуващи мерки, целящи да отговорят на структурната социална и икономическа ситуация на най-отдалечените райони съгласно член 299, параграф 2 от Договора за създаване на Европейската общност.

Член 61

Определяне на страните и изпълнение на задълженията

1. Договарящи страни по настоящото споразумение са Съюзът на Коморските острови, Република Мадагаскар, Република Мавриций, Република Сейшели, Република Замбия и Република Зимбабве, наричани по-долу "държавите от ИЮА", от една страна, и ЕО или нейните държави-членки, или ЕО и нейните държави-членки в съответните области на тяхната компетентност, произтичаща от Договора за създаване на Европейската общност, наричани по-долу "Страната по споразумението ЕО", от друга страна, за които настоящото споразумение е влязло в сила или се прилага временно.

2. Освен ако изрично не е предвидено друго, за целите на настоящото споразумение държавите от ИЮА се споразумяват да действат колективно. Когато се предвижда или изисква индивидуално действие с цел упражняване на права или спазване на задължения по силата на настоящото споразумение, се използва изразът "подписала споразумението държава от ИЮА".

3. Страните или подписалите(-ата) споразумението държави(-а) от ИЮА, в зависимост от случая, приемат всякакви необходими общи или специални мерки с цел изпълнение на задълженията си по настоящото споразумение, и гарантират, че те съответстват на целите, установени в настоящото споразумение.

4. Подписала споразумението държава от ИЮА, която не разполага с правата и за която не се прилагат задълженията, определени в глава II, ще се ползва, въпреки това, с правата и за нея ще се прилагат задълженията, произтичащи от други глави от настоящото споразумение.

Член 62

Влизане в сила, денонсиране и срок на действие

1. Настоящото споразумение се подписва, ратифицира или утвърждава в съответствие с конституционните или вътрешните правила и процедури, приложими за съответните страни.

2. Настоящото споразумение влиза в сила на първия ден от първия месец след депозирането на последния инструмент за ратификация, приемане или утвърждаване.

3. Нотификациите за ратификация, приемане или утвърждаване се изпращат на генералния секретар на Съвета на Европейския съюз и на генералния секретар на Общия пазар на Източна и Южна Африка, които ще бъдат депозитари по настоящото споразумение.

4. До влизането в сила на настоящото споразумение страната по споразумението ЕО и подписалите споразумението държави от ИЮА се договарят да прилагат разпоредбите в настоящото споразумение, които са от тяхната съответна компетентност ("временно прилагане"). Това може да се осъществи чрез временно прилагане, когато това е възможно, или чрез ратифициране на настоящото споразумение.

5. Временното прилагане се нотифицира пред депозитарите. Настоящото споразумение се прилага временно 10 дни след получаване на последната нотификация за временно прилагане от ЕО или за ратификация или временно прилагане от всички подписали споразумението държави от ИЮА, изброени в приложение II.

6. Независимо от разпоредбите в параграфи 2 и 4, страната по споразумението ЕО и подписалите споразумението държави от ИЮА могат да предприемат едностранни стъпки за прилагането на споразумението, в рамките на възможното, преди началото на временното прилагане.

7. Страната по споразумението ЕО или подписала(-и) споразумението държава(-и) от ИЮА може да изпрати на другата страна писмено известие за намерението си да денонсира настоящото споразумение.

8. Денонсирането поражда действие един месец след нотифицирането на другата страна.

9. Настоящото споразумение остава в сила до влизането в сила на цялостно СИП.

Член 63

Териториално прилагане

Настоящото споразумение се прилага, от една страна, по отношение на териториите, на които се прилага Договорът за създаване на Европейската общност, и при условията, предвидени в посочения договор, и, от друга страна, по отношение на териториите на подписалите споразумението държави от ИЮА. Използването на думата "територия" в настоящото споразумение се разбира в този смисъл.

Член 64

Комитет по СИП

1. Създава се Комитет по СИП.

2. Комитетът по СИП отговаря за административното управление на всички аспекти в рамките на настоящото споразумение, включително сътрудничеството за развитие, както е предвидено съгласно член 36, и за изпълнението на всяка от посочените в настоящото споразумение задачи.

3. Комитетът по СИП се състои от представители на страните. Всяка от страните определя организацията на своето представителство.

4. Комитетът по СИП приема свой процедурен правилник в рамките на три месеца от влизането в сила на временното споразумение.

Член 65

Отношение с други споразумения

1. Никоя от разпоредбите в настоящото споразумение не засяга прилагането на мерките, преценени за подходящи съгласно член 11, буква б) и членове 96 и 97 от Споразумението от Котону, и в съответствие с процедурите, определени в посочените членове.

2. С изключение на разпоредбите относно сътрудничеството за развитие, съдържащи се в Споразумението от Котону, в случай на каквото и да е несъответствие между разпоредбите в част 3, дял II от него и разпоредбите в настоящото споразумение, приоритет имат разпоредбите в настоящото споразумение.

3. Страните отчитат факта, че някои подписали споразумението държави от ИЮА не са членове на С